เงินบาทปิดตลาด 32.29/31
ธนาคารกรุงศรีอยุธยา รายงาน เงินบาทปิด 32.29/31 อ่อนค่าลง คาดนักลงทุนเทขายดอลลาร์ทำกำไร
21 ก.ค. 2553

ธนาคารกรุงศรีอยุธยา รายงาน เงินบาทปิด 32.29/31 อ่อนค่าลง คาดนักลงทุนเทขายดอลลาร์ทำกำไร
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.29/31 บาท/ดอลลาร์ ปรับตัวอ่อนค่าลงจากช่วงเช้าที่เปิดตลาดที่ระดับ 32.27/29 บาท/ดอลลาร์ เป็นการอ่อนค่าตามสกุลเงินอื่นในภูมิภาค
"เงินบาทวันนี้อ่อนค่าตามสกุลเงินอื่นๆ ในภูมิภาค เพราะตอนนี้ดอลลาร์เริ่มกลับมาแข็งค่า น่าจะเป็นเพราะการเทขายทำกำไรกัน จากที่ก่อนหน้านี้ดอลลาร์อ่อนค่าไปค่อนข้างเยอะ" นักบริหารเงิน ระบุ
ส่วนการเคลื่อนไหวของสกุลเงินหลักต่างประเทศช่วงปิดตลาดเย็นนี้ เงินเยนอยู่ที่ระดับ 87.05/08 เยน/ดอลลาร์ ส่วนเงินยูโรอยู่ที่ 1.2830/2835 ดอลลาร์/ยูโร
คืนนี้ สำนักงานสารสนเทศด้านการพลังงานของสหรัฐ (EIA) จะเปิดเผยตัวเลขสต็อกน้ำมันรายสัปดาห์ ขณะที่คืนพรุ่งนี้กระทรวงแรงงานจะรายงานจำนวนผู้ขอรับสวัสดิการว่างงานรายสัปดาห์, สมาคมนายหน้าอสังหาริมทรัพย์แห่งชาติ รายงานยอดขายบ้านมือสองเดือนมิ.ย. และ Conference Board เปิดเผยดัชนีชี้นำเศรษฐกิจสหรัฐเดือนมิ.ย. 
นักบริหารเงิน คาดว่า พรุ่งนี้ยังแกว่งในกรอบแคบ เพราะไม่มีปัจจัยใหม่ออกมา แต่แนวโน้มยังมีโอกาสอ่อนค่าลงอีกเล็กน้อย คาดว่าจะเคลื่อนไหวอยู่ในกรอบ 32.25-32.35 บาท/ดอลลาร์